Suomen valtion ei tarvitse maksaa poliisin vakavasti vammauttamalle noin 35-vuotiaalle naiselle tämän vaatimia korvauksia ansionmenetyksestä.

Keski-Suomen käräjäoikeus antoi ratkaisunsa perjantaina.

Osa-aikaisella sairauseläkkeellä oleva nainen saa yhteensä 90 000 euron korvaukset pysyvästä haitasta sekä kivusta ja särystä.

Oikeuskäsittely johtaa juurensa tammikuulle 2011, jolloin silloisen Keski-Suomen poliisilaitoksen vanhempi konstaapeli ampui naista etälamauttimella jyväskyläläisen kerrostalon rappukäytävässä. Poliisia paennut nainen löi kaatuessaan päänsä ja sai kallonpohjamurtuman, aivoverenvuodon ja keskivaikean aivovamman.

Vammojen seurauksena hän menetti haju- ja makuaistinsa. Naisen muisti on heikentynyt, puhe hidasta eikä hän kykene oma-aloitteisesti edes syömään. Nainen tarvitsee henkilökohtaista avustajaa selvitäkseen arjessa.

Neurologisen tutkimuksen mukaan nainen kärsii pysyvästi erittäin vaikea-asteisen aivovamman jälkitilasta. Kampaajana satunnaisesti työskennelleestä naisesta ei ole enää työelämään. Vamman haittaluokaksi määriteltiin 16.

Valtio määrättiin korvaamaan pysyvästä haitasta 55 000 euroa. Vaatimukset kivusta, särystä ja pysyvästä haitasta olivat 150 000 euroa, mutta oikeudessa summa putosi 35 000 euroon.

Nainen väitti sopineensa työpaikasta ennen vammautumistaan. Hänen tulonsa ajalla 2006–10 eivät olleet kertaakaan parturi-kampaajan keskimäärin ansiotason mukaisia.

Päätökseen vaikutti myös naisen saama tuomio huumausaineen käyttörikoksesta. Päihteiden väärinkäyttöön ja hajanaiseen työhistoriaan viitaten oikeus päätteli, ettei kertomus työpaikasta todista riittävällä varmuudella ansionmenetyksiä.

Naisen vaatimus oli kuluineen yhteensä 842 000 euroa. Naisen nykyiset ansiot sosiaalietuuksineen ovat noin 860 euroa kuussa.

– Neuvottelen oikeuden ratkaisusta päämieheni kanssa ja harkitsemme valitusta hovioikeuteen, naisen asianajaja Jukka Ahonen kertoo IS:lle.

Etälamauttimella naista kohtalokkaasti ampunut poliisimies sai teostaan aikanaan 35 päiväsakkoa. Maksettavaa hänelle tuli 1225 euroa.